text: প্রকাশিত : ১৩:২৯, ১২ ডিসেম্বর ২০১৯
  ওয়েস্ট ইন্ডিজের বিরুদ্ধে শেষ টি-২০ জিতে সিরিজ ২-১-এ জিতে নিল ভারত। সঙ্গে দুই ম্যাচে খারাপ পারফর্মেন্সের পর ফর ফর্মে ফিরলেন ওপেনার রোহিত শর্মা।
  বুধবার ওয়াংখেড়ে স্টেডিয়ামে দুরন্ত লড়াইয়ে ওয়েস্ট ইন্ডিজকে সিরিজের তৃতীয় তথা নির্ণায়ক টি-২০ ম্যাচে ৬৭ রানে পরাজিত করে ভারত৷
  এ দিন টস জিতে ভারতকে প্রথমে ব্যাট করতে পাঠিয়েছিলেন পোলার্ড। প্রথমে ব্যাট করে মাত্র তিন উইকেট হারিয়ে ২৪০ রান তোলে ভারত। জবাবে ব্যাট করতে নেমে ২০ ওভারে আট উইকেট হারিয়ে ১৭৩-এ থামে ওয়েস্ট ইন্ডিজ।
  প্রথমে ব্যাট করতে নেমে ভারতের হয়ে অনবদ্য হাফসেঞ্চুরি করেন রোহিত শর্মা, লোকেশ রাহুল ও বিরাট কোহলি৷ লোকেশ অল্পের জন্য শতরান হাতছাড়া করেন৷ তিনি ব্যক্তিগত ৯১ রানের মাথায় আউট হয়ে বসেন৷ ৫৬ বলের ইনিংসে কেএল ৯টি চার ও ৪টি ছক্কা মারেন৷ ৬টি চার ও ৫টি ছক্কার সাহায্যে ৩৪ বলে ৭১ রান করে আউট হন হিটম্যান৷ বিরাট কোহলি ৪ নম্বরে ব্যাট করতে নেমে ৩টি চার ও ৫টি ছক্কা সাহায্যে ২১ বলে ৫০ রানের গণ্ডি টপকে যান৷ শেষমেশ ২৯ বলে ৭০ রান করে অপরাজিত থাকেন ভারত অধিনায়ক৷ তিনি ৪টি চার ও ৭টি ছক্কা মারেন৷
  ওয়েস্ট ইন্ডিজের হয়ে একটি করে উইকেট নিলেন শেলডন কটরেল, কেসরিক উইলিয়ামস ও কেরল পোলার্ড।
  টার্গেট তাড়া করতে নেমে ক্যারিবীয়দের হয়ে অধিনায়কোচিত লড়াই চালান কায়রন পোলার্ড৷ তিনি ৫টি চার ও ৬টি ছক্কার সাহায্যে ৩৯ বলে ৬৮ রান করে আউট হন৷ হেটমায়ার ১টি চার ও ৫টি ছক্কার সাহায্যে ২৪ বলে ৪১ রান করে সাজঘরে ফেরেন৷ বাকিরা কেউই বলার মতো রান করতে পারেননি৷
  ভারতের হয়ে ২টি করে উইকেট নেন দীপক চাহার, ভুবনেশ্বর কুমার, মুহম্মদ শামি ও কুলদীপ যাদব৷ ম্যাচের সেরা হয়েছেন লোকেশ রাহুল৷ সিরিজ সেরা ক্রিকেটার নির্বাচিত হয়েছেন বিরাট কোহলি৷ এবার দুই দলের সামনে তিন ম্যাচের ওডিআই সিরিজ।